Brocka, Július, poslanec NR SR (2012-11-30):
Dobré ráno, dámy a páni. Ďakujem pekne, pani podpredsedníčka. Ráno o deviatej som chcel navrhnúť, žeby sme sa mohli zaoberať novelou rokovacieho poriadku, lebo som si tak uvedomil, že minúta okolo jedenástej má cenu aj 50 minút ráno o deviatej. Proste, keď tu nikto nie je alebo je tu málo ľudí, tak áno, tak je to aj v reklame, myslím. A keď je tu pán minister životného prostredia, tak ma to zasa povzbudilo, lebo teda my, ekonomické kapacity parlamentu, sme tu všetci. (Smiech v sále.) A to, čo chcem hovoriť, a bol by som rád, aby to vedeli aj iní ministri, nielen minister Kažimír, lebo on niektoré veci už počul aj odo mňa, aj od vás. A keďže to je v takomto čase, teda že vystupujem takto nezvyčajne skoro ráno, tak som sa rozhodol, že aj svoje vystúpenie budem ladiť tak nekonfrontačne. (Reakcia ministra.) Dozelena, pán minister hovorí. (Povedané so smiechom.) Ja som si pripravil, tak ako aj iní kolegovia, na dnes aj nejaké pomôcky, iPad, môj iPad. (Rečník drží v rukách kartónovú názornú pomôcku s údajmi. Reakcia z pléna.) Pán minister,... (Smiech v sále a potlesk.) ... keď ste vo vláde schvaľovali zákon o daniach z príjmov, tak váš predseda povedal, že bežných ľudí sa to nedotkne. A ja si myslím, že to nesedí, nie je to pravda a chcel by som tento mýtus vyvrátiť, že, naopak, ja mám pocit, že ten zákon sa viac dotkne bežných ľudí, dokonca chudobných ľudí, ako tých bohatých, lebo tí bohatí si vedia poradiť. Už aj moji predrečníci včera hovorili, ako sa budú správať po prijatí tohto zákona bez zmien. Len ukážem vám, pán minister, lebo bol tu taký mladý kolega zo SMER-u, ktorý stále bije do rovnej dane, pamätáte si. Ako sa volá? (Reakcia z pléna.) Blaha, Blaha. Tak, dámy a páni, vďaka rovnej dani človek, ktorý má hrubý príjem 700 eur, 700 eur (rečník drží v rukách kartónovú názornú pomôcku s údajmi), toto je výhoda môjho iPadu (smiech v sále), že človek s príjmom, hrubým mesačným príjmom 700 eur vďaka rovnej dani, ak je ženatý, ak je ženatý a ak uplatňuje dnes nezdaniteľné minimum na manželku, tak jeho daň je nula. Zo 700-eurového mesačného príjmu neplatí žiadnu daň. Keď Robert Fico alebo vláda zruší nezdaniteľné minimum na manželku, napríklad na takú, ktorá sa stará o dieťa, ktoré má tri alebo päť rokov, to znamená, už nepoberá rodičovský príspevok alebo nemá materskú, jednoducho keď zrušia nezdaniteľné minimum na manželku, tak zrazu tento človek s príjmom 700 eur mesačne bude mať mesačne takúto daň: 59 eur mesačne. Pán minister, 59 eur mesačne zvýšite. To nie je, ako keď niekto navrhoval, že zvýšte DPH a porastú aj ceny. Jednoducho tomuto človeku so 700-eurovým príjmom mesačne zoberiete 59 eur. Za rok to je viac ako jeho jeden mesačný hrubý príjem. Ja som si tu pripravil aj inú pomôcku. Dostali ste to všetci, teraz to letí, Slovensko sa tento týždeň nesie v znamení štrajku učiteľov a ten ich odborový zväz nám poslal takýto letáčik, v ktorom píše, že toto nie je naše mobilné číslo, ale 662 eur je ich hrubý mesačný príjem. Tak tento učiteľ, tento mladý učiteľ, ktorý má tie dve deti a možno manželku, ktorá si zbytočne hľadá prácu, lebo jej niet, tak tomu zoberie 52 eur za mesiac, krát 12 je 624 eur. Ak by to tí učitelia, podľa mňa to nevedia, keby to vedeli, tak ich motivácia štrajkovať bude tak silná, že prídu sem, nie na Trnavské mýto. Prosím vás, naozaj to ako poznámka k tým odborárom, mne tam niečo nesedí, to budú nejaké zaspaté štruktúry. Veď predsa na Trnavskom mýte sa už nedemonštruje od novembra ´89. (Smiech v sále.) Veď tam kedysi bolo sídlo tých komunistických odborov, ale veď už dnes sa demonštruje pred Úradom vlády, pred parlamentom, čiže len im posielam tento odkaz, že nie na Trnavskom mýte, ale sem treba prísť alebo pred Úrad vlády. Čiže 52 eur zoberú tomuto učiteľovi. A keby aj vyrokovali tie odbory predsa len, že zvýši Robert Fico alebo vláda pridá nieže 5 %, keby im 8 % pridali, keby tomuto učiteľovi, pán minister, 8 % ste zvýšili od 1. januára plat, tak jemu sa čistý príjem nezmení ani o cent. On pri 8 % bude dostávať toľko, čo dostáva teraz. Ale to nevieme, ako dopadne štrajk, ale vieme, ako dopadne tento zákon, že vy ho schválite a že jemu zoberiete 52 eur za mesiac. To sa mi zdá byť teda veľmi silná káva. Prosím vás, keby to navrhoval niekto z pravej strany, nebudem, prepáčte, prepáčte, ale keby to navrhoval ktokoľvek iný, nejakí bezcitní neoliberáli alebo pravičiari, alebo, iné mi nenapadajú ďalšie výrazy, ktoré tu často zaznievajú, ale od sociálnej demokracie nikto by to nečakal, ani ja a určite to nikto ani nečaká. Ale ukážem vám ešte, ako na tom budú tí, čo viac zarábajú, teda ktorých, Robert Fico hovorí, že tí budú viac platiť. Ešte raz ten môj iPad. (Rečník opäť drží v rukách kartónovú názornú pomôcku s údajmi.) Prosím vás, ten, čo má príjem, keďže ideme zvyšovať daň z 19 na 25 % od 3 300, ja som tu napísal 3 311, lebo po rokovaní vlády všade v novinách bolo, že od 3 311, tak aby to nemýlilo médiá alebo niekoho, tak používam to isté číslo. Tomuto zamestnancovi, ktorý má mesačný hrubý príjem 3 311 eur, tak zvyšujeme daň po prijatí tohto zákona o nula eur. Nula. Pán minister, vám sa zvýši daň o nula, ale tomu pánovi s tými 700 eurami mesačne o 59. Čiže toto je ten príklad, ako sa – ešte tu mám aj iné číslo. Ten, kto má príjem 3 500 eur mesačne, tak tomu sa zvýši o 47 eur. Čiže tomu sa mierne zvýši. Ale stále to nie je toľko ako tomu, čo zarába päťkrát menej. No buď máte zlé kalkulačky, alebo slabých expertov. Nepovažujem to za dobrý návrh. Toto je jeden z dôvodov, pre ktorý ja, ale ani poslanci za Kresťanskodemokratické hnutie nebudeme hlasovať za ten návrh. Je síce v zákone, že ak sa tá matka, ak bude mať status opatrovateľky, že sa bude o niekoho starať ešte, alebo bude evidovaná na úrade práce, tak môže mať ten jej zamestnaný manžel túto daňovú úľavu. No len keď sa tak budú správať tieto mamičky alebo aj otcovia, lebo aj otec, keď, naopak, on využíva nezdaniteľné minimum a manželka pracuje, ale keď sa všetci zaevidujú na úrade práce, tak týmto opatrením, keď už nezvýšite daň týmto chudobným, tak si zvýšite nezamestnanosť. Keď očakávate výnos vyšší 6 mil. eur, tak to je 8,5 tisíca ľudí viac v evidencii úradov práce. Takže tá nezamestnanosť porastie alebo neporastie? No porastie a, samozrejme, ešte viacej. Čiže vy aj zvyšujete nezamestnanosť, beriete ľuďom chudobným a tí bohatí, tým sa bude zasa dariť. Ja mám aj dva pozmeňovacie návrhy. Ak by ste dovolili, by som ich predniesol, sú krátke. Ten prvý, že chcem navrhnúť, aby to nezdaniteľné minimum na manželku v našej legislatíve zostalo. Ja som sa sústredil na túto jednu vec, lebo, naozaj, keď niekomu zoberiete 59 eur za mesiac, mladému učiteľovi, ktorý má dve malé deti, hypotéku na krku, no tak veď oni sa ohlásia, ja predpokladám. Čiže navrhujem, aby sme v čl. 1 vypustili bod 6. To je ten § 11 ods. 4, ktorý ruší tú daňovú úľavu na manželku. Pán spravodajca, nech sa páči. A druhý môj návrh je obdoba návrhu, ktorý tu podávajú aj iní kolegovia z opozície, zaregistroval som aj z SDKÚ, aj myslím, neviem, no všetky som ešte nestihol prečítať, ale odznejú tu. A to je návrh, že keď sa preukáže na budúci rok, že naozaj vy škodíte ekonomike, že nezamestnanosť porastie, tak vráťte sa späť k tým osvedčeným nápadom, ktoré tu boli z predchádzajúcich vlád, teda tam, kde sme aj my boli spolu. Urobili sme to tak aj pri DPH, že sme ju síce zvýšili, ale podmienili sme to tým, že keď sa zníži deficit verejných financií pod 3 %, tak takisto sa zníži aj táto daň. Ja navrhujem, je to návrh môjho kolegu Miloša Moravčíka, to je náš podpredseda pre ekonomiku v KDH, on vyzval na tlačovke predsedu vlády, aby to tak urobil. A keďže on nemôže dávať pozmeňovacie návrhy, tak ja som si ho osvojil. Ten návrh znie: V čl. I v bode 24 v novom § 52t doplniť odsek 3 nasledovného znenia: „(3) V prípade, že vzrastie nezamestnanosť na Slovensku meraná Štatistickým úradom Slovenskej republiky podľa výberového zisťovania pracovných síl v 3. štvrťroku 2013 oproti 3. štvrťroku 2012, tak sa sadzba dane z príjmov právnických osôb zníži od 1. 1. 2014 na 19 %.“ Páči sa. Zdôvodnil som to predtým. Dámy a páni, je to v podstate všetko, čo som chcel povedať. Chcel som vyvrátiť mýtus, že nie je pravda, že SMER je priateľ chudobných. Nie je. Nevytrhne to ani vianočný príspevok. Dokonca ani rodinná politika nie je prioritou SMER-u. SMER berie chudobným a bohatým sa bude dariť. A to je veľká škoda. Ďakujem za vašu pozornosť. (Potlesk.)